LIETUVOS RESPUBLIKOS

LIETUVOS BANKO ĮSTATYMO NR. I-678 43 STRAIPSNIO PAKEITIMO

ĮSTATYMAS

2024 m. birželio 13 d. Nr. XIV-2717

Vilnius

1 straipsnis. 43 straipsnio pakeitimas

Pakeisti 43 straipsnio 10 dalį ir ją išdėstyti taip:

„10. Pagal šio straipsnio 7 dalies 19–21 punktus informacija perduodama tik pateikus prašymą, kuriame prašymą teikianti įstaiga nurodo konkrečias užduotis, kurioms atlikti pagal teisės aktais nustatytus įgaliojimus būtina prašoma informacija. Prašyme turi būti tiksliai nurodyta prašoma informacija, jos mastas, forma ir atskleidimo ar perdavimo būdas. Informacija, kuri turi būti apibendrinta ar nuasmeninta, perduodama tik prašymą pateikusios įstaigos nurodytiems asmenims, kurie atlieka su prašymą pateikusios įstaigos įgaliojimais tiesiogiai susijusias funkcijas. Informacija, iš kurios tiesiogiai ar netiesiogiai galima nustatyti konkrečius asmens duomenis, gali būti teikiama tik Lietuvos banko patalpose.“

2 straipsnis. Įstatymo įsigaliojimas

Šis įstatymas įsigalioja 2024 m. lapkričio 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas	Gitanas Nausėda